ПРЕДЛОГ

 На основу члана 31. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 ‒ УС, 72/12, 7/14 ‒ УС, 44/14 и 30/18 – др. закон),

 Влада доноси

**УРЕДБА**

**о оснивању Канцеларије за дуално образовање и Национални оквир квалификација**

**Садржина Уредбе**

**Члан 1.**

Овом уредбом, ради обезбеђивања вршења стручних и техничких послова од заједничког интереса за Владу и више органа државне управе, оснива се Канцеларија за дуално образовање и Национални оквир квалификација (у даљем тексту: Канцеларија) и одређују се њен делокруг, уређење и друга питања значајна за њен рад.

Канцеларија је служба Владе.

**Делокруг Канцеларије**

**Члан 2.**

 Канцеларија обавља стручне послове који се односе на: праћење стања у вези са применом прописа и других аката којима се уређује дуално образовање, дуални модел студија у високом образовању, Национални оквир квалификација Републике Србије (у даљем тексту: НОКС) и унапређење усклађеност, развоја и функционисања дуалног образовања и НОКС-а; повезивање јавног и приватног сектора ради економског и образовног планирања, целоживотног учења и развоја људских ресурса; прикупљање информација, примера добре праксе и усвојених стандарда и учествовање у припреми стратешких и планских докумената, нацрта закона, других прописа и општих аката којима се уређује дуално образовање, дуални модел студија у високом образовању и НОКС-а и целоживотног учења и у координацији активности на њиховом спровођењу; израду студијско-аналитичких докумената и припрему предлога за унапређивање уписне политике у средње и високо образовање, а посебно за дуално образовање, каријерно вођење и саветовање и НОКС; праћење рада јавно признатих организатора активности образовања одраслих и других носилаца активности у области дуалног образовања, НОКС-а и целоживотног учења и спровођење активности на предлагању и доношењу аката у вези са њиховим статусом; подршку остваривању међународне сарадње и развојним иницијативама, координацију активности и учешће у програмирању и имплементацији домаћих и међународних пројеката у области дуалног образовања, НОКС-а и целоживотног учења; планирање, обезбеђивање, утрошак и контролу буџетских, донаторских и кредитних средстава у области дуалног образовања, НОКС-а и целоживотног учења; иницира унапређивање Јединственог информационог система просвете у делу који се односи на дуално образовање и васпитање, целоживотно учење и НОКС и његово повезивање са европским базама података о квалификацијама, унапређивање партнерства, односно праћење рада и пружање стручне подршке раду надлежних институција, тела и социјалних партнера укључених у процесе дуалног образовања, НОКС-а, признавања професионалних квалификација и професија од посебног интереса за Републику Србију и целоживотног учења и остваривање других облике сарадње на националном и међународном плану.

За потребе обављања послова из става 1. овог члана Канцеларија, сагласно закону, користи податак из Јединственог информационог система просвете, централног регистра обавезног социјалног осигурања, Националне службе за запошљавање и Републичког завода за статистику.

**Директор**

**Члан 3.**

 Канцеларијом руководи директор, кога поставља Влада на пет година, на предлог председника Владе.

 Директор Канцеларије одговоран је Влади и председнику Владе.

**Заменик директора**

**Члан 4.**

 Директор Канцеларије има заменика који замењује директора у случају његове одсутности или спречености, а кога, на предлог директора Канцеларије, именује Влада на пет година.

 Изузетно од става 1. овог члана, Директор Канцеларије може писаним актом, сагласно закону и другом пропису, овластити заменика да га, и када он није одсутан или спречен, замењује у обављању одређених послова.

**Помоћници директора**

**Члан 5.**

 Директор Канцеларије има помоћнике, које сам предлаже, а које поставља Влада на пет година.

 Помоћник директора Канцеларије руководи заокруженом облашћу рада Канцеларије за коју се образује сектор.

**Доношење општег акта о уређењу и систематизацији**

**Члан 6.**

 Директор Канцеларије донеће правилник о унутрашњем уређењу и систематизацији радних места у Канцеларији – у року од 30 дана од дана ступања на снагу ове уредбе.

**Преузимање**

**Члан 7.**

Канцеларија преузима права, обавезе, предмете, запослене, опрему, средства за рад и архиву насталу у раду Сектора за дуално образовање и васпитање, потребне за вршење послова утврђених овом уредбом.

**Ступање на снагу**

**Члан 8.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:

У Београду, \*\*. новембра 2022. године

ВЛАДА

Председник

Ана Брнабић

**О б р а з л о ж е њ е**

**1. Правни основ**

Правни основ за доношење ове уредбе садржан је у одредби члана члана 31. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 ‒ УС, 72/12, 7/14 ‒ УС, 44/14 и 30/18 – др. закон), којом је прописано да Влада уредбом оснива службе за стручне или техничке послове за своје потребе или за послове заједничке за све или више органа државне управе, и прописује њихово уређење и делокруг, као и у одредби члана 42. став 1. истог закона, којом је прописано да Влада уредбом подробније разрађује однос уређен законом, у складу са сврхом и циљем закона.

**2. Разлози доношења и објашњење појединачних решења**

Досадашње активности у области дуалног образовања, НОКС-а и целоживотног учења, а посебно интенција да се обазбеђивањем усклађеног рада и деловањем у синергији Владе и више различитих органа државне управе обезбеди унапређење стања у наведеним областима определили су потребу за издвајањем стручних, оперативних послова које би требало обављати у посебном облику организовања. Утврђено је да нови организациони облик треба да има непосредну везу са Владом и њеним председником, а све у сврху делотворног обазбеђивања спровођења утврђене политике и реализације стратешких докумената.

Следствено наведеном, чланом 1. ове уредбе оснива се Канцеларија, односно одређује предмет тј. садржина прописа и опредељује статус и положај организационог облика за који се оснивач определио као најоптималнији облик уређења у сврху постизања опредељеног циља.

Минимум организационих елемената захтевао је да се у чл. 3-5. ове уредбе носиоце руковођења у Канцеларији, а у циљу стварања правних претпоставки за заокруживање неопходних организационих елемената за обезбеђивање почетка и несметаног рада Канцеларије.

У чл. 6-8. ове уредбе садржане су прелазне и завршне одредбе, које се односе на доношење општег акта о унутрашњем уређењу и систематизацији радних места у Канцеларији и заокруживање организационе и кадровске структуре као предуслова за рад Канцеларије у пуном обиму и преузимање свих елемената који представљају претпоставке и услов за несметан рад Канцеларије и објављивање и ступање на снагу ове уредбе.

**3. Финансијска средства**

За спровођење ове уредбе средства су обезбеђена Законом о Буџету Републике Србије за 2022. годину („Службени гласник РС”, бр. 110/21), односно у Закону о изменама и допунама Закона о Буџету Републике Србије за 2022. годину – на разделу 26. Министарство просвете.

За финансирање рада Канцеларије средства се обезбеђу и из донација и кредита.

За завршетак реализације започетих пројеката који се односе на развој дуалног образовања и НОКС-а, а који су започети у оквиру Сектора за дуално образовање и васпитање у Минисатарству просвете, науке и технолошког развоај, а која преузима Министарство просвете, потребно је да се на Канцеларију пребаце следећа средства из Финансијског плана Министарства просвете и Закона о буџету Републике Србије, и то:

1. Средства Програмске активности 0020 (програм 2001) Промоција дуалног образовања – извор 01 – буџетска средства, ек.клас. 481;
2. Средства Програмске активности 0011 (програм 2001) Унапређивање квалитета образовања и васпитања, ек. клас. 424;
3. Средства Програмске активности 0011 (програм 2004) Подршка раду Ваздухопловно-образовног центра „Ваздухопловна академија“– извор 01 – буџетска средства, ек.клас. 424, 511;
4. Средства Пројекта 4010 (програм 2001) Развој оквира квалификације Републике Србије – извор 01 - буџетска средства, ек.клас. 422, 423, 424;
5. Средства за рад Агенције за квалификације – извор 01 – 0016 – Подршка раду Агенције за квалификације; eк.клас. 424;
6. ЕРАСМУС пројекти (Пројекта 4010 Развој оквира квалификације Републике Србије – буџетска средства – извор 06 – средства донатора):

Connecting the NQFS Register with the Europass online platform/ERASMUS EQF IBA,

 Implementing renewed priorities for the European Agenda for Adult Learning – National Coordinators for the implementation of the Agenda/ ERASMUS-AGENDA-IBA.

1. Средства уговорена ратификованим Споразумом о зајму са Банком за развој Савета Европе, у оквиру Закона о буџету Републике Србије за 2022. годину: 110/2021-3 - „Пројекат дуалног образовања“ у износу од 20.000.000 евра.